钦定古今图书集成/理学汇编/经籍典/第167卷 > 汉
## 钦定古今图书集成/理学汇编/经籍典/第167卷 > 汉

### 景帝 年得春秋科斗书于孔子旧宅壁中

按《史记景帝本纪》，不载。　按《汉书鲁恭王传》：“鲁恭王
馀，孝景前二年立为淮阳王，三年徙王。鲁王好治宫
室，坏孔子旧宅，以广其宫，闻钟磬琴瑟之声，遂不敢
坏。于其壁中得古文经传。”　按《刘歆传》：“歆移博士书
曰：‘汉兴已七八十年，离于全经，固已远矣。及鲁恭王
坏孔子宅，欲以为宫，而得古文于坏壁之中。逸《礼》有
三十’”九，书十六篇，及“《春秋左氏》丘明所修，皆古文旧
书。”

按《晋书卫恒传》：“汉武时，坏孔子宅，得古文《尚书》《春秋》
《论语》《孝经》。时人不复知有古文，谓之科斗书。汉世秘
藏，希得见之。”

景帝　年，以治《春秋》董仲舒胡毋生为博士。

按《史记景帝本纪》，不载。　按《儒林董仲舒传》，“仲舒，广
川人也。以治《春秋》，孝景时为博士。”　按《胡毋生传》，“胡
毋生，齐人也，治《公羊春秋》，孝景时为博士，以老归教
授。齐之言《春秋》者多受胡毋生，公孙弘亦颇受焉。”

### 武帝建元五年立春秋公羊博士

按《史记武帝本纪》，不载　按《汉书武帝本纪》：“建元五
年春，始置五经博士。”　按《儒林传赞》：“自武帝立五经
博士，初书惟有欧阳礼，后易杨《春秋》《公羊》而已。
建元六年，主父偃取董仲舒《春秋》灾异奏之。”

按《史记武帝本纪》，不载。　按《儒林董仲舒传》：“今上即
位，为江都相。以《春秋》灾异之变，推阴阳所以错行，故
求雨，闭诸阳，纵诸阴。其止雨反是，行之一国，未尝不
得所欲。中废为中大夫，居舍，著灾异之记。是时辽东
高庙灾，主父偃疾之，取其书奏之天子，天子召诸生
示其书，有刺讥。董仲舒弟子吕步舒，不知其师，书以
为”下愚，于是下董仲舒吏当死，诏赦之。于是董仲舒
不敢复言灾异。

〈注〉《徐广》曰：“建元六年。”

### 元狩 年诏皇太子据受公羊穀梁春秋

按《史记武帝本纪》，不载。　按《汉书武帝五子传》：“太子
据元狩元年立为皇太子，年七岁矣。初，上年二十九，
迺得太子，甚喜。少壮，诏受《公羊春秋》，又从瑕丘江公
受《穀梁》。”　按《儒林传》：“武帝时，江公与董仲舒并。仲舒通五经，能持论，善属文。江公呐于口，上使与董仲舒
议不如仲舒。而丞相公孙弘本为《公羊》学，比辑其议，
卒用董生。于是上因尊《公羊》家，诏太子受《公羊春秋》。
由是《公羊》大兴。太子既通，复私问《穀梁》而善之。”
按《后汉书陈元传》：“元上疏曰：‘往者孝武皇帝好《公羊》，
卫太子好《穀梁》，有诏诏太子受《公羊》，不得受《穀梁》’。”

### 天汉四年孔安国献左氏春秋

按《史记武帝本纪》不载。　按《汉书刘歆传》，歆《移博士
书》曰：“鲁共王坏孔子宅，得古文于坏壁之中。天汉之
后，孔安国献之，遭巫蛊仓卒之难，未及施行。《春秋左
氏》丘明所修，皆古文旧书，多者二十馀通，藏于秘府。”
武帝　年，张汤请博士弟子治《春秋》，补廷尉史。
按《史记武帝本纪》不载。　按《汉书张汤传》，“是时上方
乡文学，汤决”大狱，欲傅古义，乃请博士弟子治“《尚书》
《春秋》”，补廷尉史。

### 宣帝本始元年召见蔡千秋说穀梁春秋善之擢为谏大夫给事中

按《汉书宣帝本纪》，不载。　按《儒林传》：“宣帝闻卫太子
好《穀梁春秋》，以问丞相韦贤，长信少府夏侯胜及侍
中乐陵侯史高，皆鲁人也。言《穀梁子》本鲁学，公羊氏
迺齐学也，宜兴《穀梁》。”时蔡千秋为郎，召见，与《公羊》家
并说。上善《穀梁》说，擢千秋为谏大夫，给事中。

### 元康 年诏周庆丁姓等讲穀梁春秋

按《汉书宣帝本纪》，不载。　按《儒林传》：“蔡千秋有过，左
迁平陵令。复求能为《穀梁》者，莫及千秋，迺以千秋为
郎中户，将选郎十人从受。复征周庆丁姓，待诏保宫，
使授十人，自元康中始讲。”

元康　年，以严彭祖为“《公羊春秋》博士。”

按《汉书宣帝本纪》，不载。　按《儒林传》：“严彭祖，字公子，
东海下邳人也。与颜安乐俱事眭孟。孟弟子百馀人，
唯彭祖、安乐为明质问疑谊，各持所见。孟曰：‘《春秋》之
意在二子矣’。孟死，彭祖、安乐各颛门教授，由是《公羊
春秋》有颜、严之学。彭祖为宣帝博士。”〈按甘露时严彭祖已为公羊博

士。故附此条于元康之后，《甘露》之前。

### 甘露元年诏名儒大议殿中平公羊穀梁同异

按《汉书宣帝本纪》，不载。　按《儒林传》：“周庆丁姓授十
人，至甘露元年，积十馀岁，皆明习。迺召《五经》名儒太
子太傅萧望之等，大议殿中，平《公羊》《穀梁》同异，各以
经处是非。时《公羊》博士严彭祖、侍郎申挽、伊推、宋显，
《穀梁》议郎尹更始、待诏刘向，周庆丁姓并论，《公羊》家
多不见从，愿请内侍郎许广，使者亦并内《穀梁》家中
郎”王亥各五人议三十馀事，望之等十一人各以经
谊对，多从《穀梁》，由是《穀梁》之学大盛，庆姓皆为博士。

〈注〉师古曰：“周庆、丁姓，二人也。”

甘露三年春三月己丑，诏立“《穀梁春秋》博士。”

按《汉书宣帝本纪》：“甘露三年三月己丑，诏诸儒讲《五
经》同异，太子太傅萧望之等平奏其议，上亲称制临
决焉。乃立梁丘《易》、大小夏侯《尚书》《穀梁春秋》博士。”
按《刘向传》，“宣帝循武帝故事，招选名儒俊材，置左右，
更生等并进对。会初立《穀梁春秋》，征更生受《穀梁》，讲
论五经于石渠。”

按《后汉书陈元传》：“元上疏曰：‘孝宣皇帝在人间时，闻
卫太子好《穀梁》，于是独学之。及即位，为《石渠论》，而《谷
梁》氏兴’。”

### 哀帝 年刘歆请立左氏春秋于学官诏与博士讲论其义

按《汉书哀帝本纪》，不载。　按《刘歆传》，及歆亲近，欲建
立《左氏春秋》及《毛诗》、逸礼、《古文尚书》，皆列于学官。哀
帝令歆与五经博士讲论其义，诸博士或不肯置对，
歆因移书太常博士，责让之曰：“昔唐虞既衰，而三代
迭兴，圣帝明王累起相袭，其道甚著。周室既微而礼
乐不正，道之难全也如此。是故孔子忧道之不行，历
国”应聘，自卫反鲁，然后乐正，《雅》《颂》乃得其所，修《易》序
书制，作《春秋》，以纪帝王之道。及夫子没而微言绝，七
十子终而大义乖。重遭战国，弃笾豆之礼，理军旅之
陈，孔氏之道抑，而孙吴之术兴。陵夷至于暴秦，燔经
书，杀儒士，设挟书之法，行是古之罪，道术由是遂灭。
汉兴，去圣帝明王遐远，仲尼之道又绝，法度无所因
袭。时独有一叔孙通，略定礼仪，天下唯有《易》卜，未有
它书。至孝惠之世，乃除挟书之律。然公卿大臣绛灌
之属，咸介胄武夫，莫以为意。至孝文皇帝，始使掌故
朝错从伏生受《尚书》。天下众书，往往颇出，皆诸子传
说，犹广立于学官，为置博士。在汉朝之儒，惟贾生而
已。至孝武皇帝，然后邹、鲁、梁、赵颇有《诗》《礼》《春秋》先师，
皆起于建元之间。时汉兴已七八十年，离于全经，固
已远矣。及鲁恭王坏孔子宅，欲以为宫，而得古文于
坏壁之中。天汉之后，孔安国献之，遭巫蛊仓卒之难，
未及施行。《春秋左氏》，丘明所修，皆古文旧书，多者二
十馀通，藏于秘府，伏而未发。孝成皇帝闵学残文缺，
稍离其“真，乃陈发秘藏，校理旧文，以考学官所传，经
或脱简，传或间编”，此乃有识者之所惜闵，士君子之所嗟痛也。往者缀学之士，不思废绝之阙，苟因陋就
寡，分文析字，烦言碎词，学者罢老，且不能究其一艺，
信口说而背传记，是末师而非往古。至于国家将有
大事，若立辟雍、封禅、巡狩之仪，则幽冥而莫知其原；
犹欲保残守缺，挟恐见破之私意，而无从善服义之
公心。或怀妒嫉，不考情实，雷同相从，随声是非，谓《左
氏》为不传《春秋》，岂不哀哉！今圣上德通神明，继统扬
业，亦闵文学错乱。学士若兹，虽昭其情，犹依违谦让，
乐与与君子同之。故下明诏，试《左氏》可立，不遣近臣，
奉旨衔命，将以辅弱扶微，与二三君子比意同力，冀
得废遗。今则不然，深闭固距，而不肯试，猥以不诵绝
之，欲以杜塞馀道，绝灭微学。夫可与乐成，难与虑始，
此乃众庶之所为耳，非所望士君子也。且此数家之
事，皆先帝所亲论，今上所考视，其古文旧书，皆有征
验，外内相应，岂苟而已哉！夫《礼》失求之于野，古文不
犹愈于野乎？往者博士《书》有欧阳，《春秋》《公羊》，《易》则施、
孟，然孝宣皇帝犹广立《穀梁春秋》，《梁丘易》大小《夏侯
尚书》，义虽相反，犹并置之。何则？与其过而废之也，宁
过而立之。《传》曰：“文武之道，未坠于地，在人。贤者志其
大者，不贤者志其小者。”今此数家之言，所以兼包大
小之义，岂可偏绝哉？若必专己守残，党同门，妒道“真，
违明诏，失圣意，以陷于文吏之议，甚为二三君子不
取也。”其言甚切，诸儒皆怨恨。是时，名儒光禄大夫龚
胜以歆移书上疏，深自罪责，愿乞骸骨罢。及儒者师
丹为大司空，亦大怒，奏歆改乱旧章，非毁先帝所立。
上曰：“歆欲广道术，何以为非毁哉？”歆由是忤执政，为
众儒所讪，求出补吏，为河内太守。　按《儒林房凤传》：
“大司马骠骑将军王根奏除补长史，荐凤明经通达，
擢为光禄大夫，迁五官中郎将。时光禄勋王龚以外
属内卿，与奉车都尉刘歆共校书，三人皆侍中。歆白
《左氏春秋》可立，哀帝纳之，以问诸儒，皆不对。歆于是
数见丞相孔光，为言《左氏》以求助，光卒不肯。”唯凤、龚
许歆，遂共移书责让太常博士。

### 平帝元始 年立左氏春秋博士

按《汉书平帝本纪》，不载。　按《儒林传赞》：“自武帝立五
经博士，开弟子员，设科射策，劝以官禄，讫于元始，百
有馀年，传业者浸盛，支叶蕃滋，一经说至百馀万言，
大师众至千馀人，盖禄利之路然也。初书唯有《欧阳
礼》，后易杨《春秋》《公羊》而已，至孝宣世，复立《穀梁春秋》，
平帝时又立《左氏春秋》。所以罔罗遗失，兼而存之，是
在”其中矣。